Tisztelt Polgármester Úr! Kedves Szentendrei Barátaim!

Mindig különös érzés együtt emlékezni a magyar államalapítás napján testvérvárosi barátainkkal, jó ismerősökkel, bajtársakkal.

Augusztus 20-a államalapító Szent István királyunk ünnepe. A keresztény magyar államalapítás, a magyar állam ezeréves folytonosságának emléknapja. Nemzeti ünnepünk. Bízom benne, hogy megengedik nekem ezt a többes számot, hiszen nekünk, erdélyi magyaroknak, nincs TI és MI, hanem magyar ember van, bárhol éljen is a világon. Egy magyar nemzet vagyunk, akiknek minden jeles magyar ünnepen egy ritmusra dobban a szíve, együtt lázadunk Petőfi szavaira, ugyanúgy mondjuk imáinkat, és szívvel-lélekkel énekeljük, hogy „Isten, áldd meg a magyart!” És igen, bízunk a jó kedvben és a bőségben, hiszünk egy együvé tartozásban, a közös jövőben, és mindenben, ami magyar. Nem titok, hogy mi éppen annyira vagyunk székelyek, mint magyarok, de ez csak annyit tesz hozzá identitásunkhoz, hogy többször érezzük bőrünkön a „népek harcának zajló” tengerét.

Kedves Barátaim!

Van itt egy fontos tény, ami megmásíthatatlan és kitörölhetetlen: picivel több mint 100 éve az elveszejtésünkre koccintottak, a halálos ítéletünket mondták ki. A mai napig vannak, akik bíznak benne, hogy egyszercsak átvedlünk románná, szerbbé, szlovákká; megfeledkezünk örökölt feladatunkról, elhagyjuk édes anyanyelvünket, ezt az őseinktől ránk hagyományozott mérhetetlen kincset. Tévednek!

Tisztelt Jelenlévők!

A magyar államalapítás ünnepén is, és bármikor máskor, hittel és meggyőződéssel őrzünk mindent, ami magyar. Szét lehet szakítani bennünket, szét lehet szórni nemzetünket, de a köztünk lévő köteléket olyan hosszúra nyújtjuk, amekkorára szükséges.

A magyar gyertyán-nemzet: hajlik, mint az acélrúgó, és aztán újra, meg újra kiegyenesedik. A legnagyobb erényünk, hogy megtanultunk tervezni, építkezni, összefogni. Megtanultunk álmodni, hinni, kitartani. Harcolni, felállni, újrakezdeni. Újra megtanultunk magyarságunkra, nemzetünkre büszkének lenni. Nekünk a haza nem a magasban van, hanem a szívünkben.

Tisztelt ünneplők!

2023-ban jóleső érzés megállapítani, hogy a Kárpát-haza majd’ minden szegletében élnek még magyarok, akik tudják, együvé tartozunk. Ez erősíti bennünk Kossuth intő szavait: „Soha le nem mondani, soha el nem csüggedni, ha kell, mindig újrakezdeni!”

Isten, áldd meg a magyart! Isten éltesse az anyaországot, Magyarországot!

Köszönöm a figyelmüket!